### | | | | --- | --- | | | | | --- | | **Byråd** 30. oktober 2018 Sagsnr. 710-2018-8767 Dok.nr. 710-2018-395233 Joakim Mortensen | | 156.                Ansøgning om kommunegaranti for lån fra [adresse]. vedrørende etablering af nyt vandværk - Åbent

###

|  |  |
| --- | --- |
| Tidl. politisk behandling |  |
| Forventet sagsgang | ØK, BY |
| Lovgrundlag | Bek. om kommunernes låntagning og meddelelse af garantier m.v., Vandforsyningsloven og Vandsektorloven |

###

**SAGENS INDHOLD**

Byrådet skal i denne sag tage stilling til en
ansøgning fra [adresse]. om kommunegaranti til optagelse af en
byggekredit på 5,0 mio. kr.

Byggekreditten skal finansiere størstedelen af
anlægsinvesteringerne til et nyt vandværk i [adresse]. Etableringen består af et
helt nyt vandværk til erstatning for det eksisterende, herunder
vandbehandlingsanlæg, rentvandsbeholdere, filteranlæg, rørtilslutninger mv.

Der søges ligeledes om kommunegaranti til efterfølgende
optagelse af lån til indfrielse af byggekreditten. Byggekreditten konverteres
til den endelige finansiering ved anlægsarbejdets afslutning.

Anlægsarbejdet vedrørende det nye vandværk forventes
påbegyndt ultimo 2018/primo 2019 og forventes afsluttet i løbet af 2019.

**VURDERING**

Vandværker, der leverer ***over***
200.000 m3, er omfattet af en undtagelse i lånebekendtgørelsen, der
betyder, at kommunen kan stille garanti, uden at det skal modregnes i kommunens
låneramme, eller at kommunen skal deponere et tilsvarende beløb.

[adresse] leverer ***under*** 200.000 m3,og da er det kommunalfuldmagtsreglerne, der giver hjemmel til at stille
garanti for lån.

For vandværker, der leverer ***under*** 200.000 m3, skal
en garanti modregnes i kommunens låneramme, eller kommunen skal deponere et
tilsvarende beløb.

Job og Økonomi har henvendt sig til både Økonomi- og
Indenrigsministeriet og KL for at gøre opmærksom på denne forskelsbehandling i
lovgivningen.

KL har oplyst, at der er ændringer på vej i lovgivningen på
vand- og spildevandsområdet.

Byrådet besluttede i oktober 2015, at der ved
garantistillelse for forsyningsvirksomheder opkræves en årlig garantiprovision
med den tilføjelse, at den årlige garantiprovision nedsættes, hvis en kommende afklaring
af lovgrundlaget giver mulighed for at opkræve en lavere provision.

Kommunal garantistillelse til private vandselskaber, der
leverer under 200.000 m3, skal vurderes efter det kommunalretlige ”hvile
i sig selv” princip. [adresse] er derfor forpligtet til at opkræve
garantiprovision på markedsvilkår ved garantistillelse for mindre private
vandselskaber uden for vandsektorlovens anvendelsesområde. Virksomheder med
stærk betalingsevne, skal i henhold til EU’s statsstøtteregler som minimum opkræves
en årlig garantiprovision på mellem 0,40 % og 0,55 %.

Job og Økonomi har gennemgået det konkrete anlægsprojekt, [adresse]
Vandværks regnskaber, budget og Favrskov Kommunes oversigt på takster for de
almene vandværker i [adresse] for sammenligning af priser med værker i
området. [adresse] priser ligger under gennemsnittet i sammenligning
med de øvrige vandværker i [adresse].

Ifølge Teknik og Miljø er [adresse] udpeget som et
af kommunens primære vandværker og en væsentlig faktor i sikringen af [adresse]
Kommunes drikkevandsforsyning. En fremtidssikring heraf kræver den ansøgte
renovering.

Det vurderes på baggrund heraf, at kommunens risiko ved at
give garantien til Laurbjerg Vandværk er lav.

Den årlige garantiprovision, der opkræves i forbindelse med
kommunegarantien på 5,0 mio. kr., bør udgøre 0,40 % af restgælden på lånet
ultimo regnskabsåret. Det foreslås, at der først opkræves garantiprovision på
den endelige finansiering.

Ifølge Laurbjerg Vandværk får anlægsinvesteringerne i det
nye vandværk ikke betydning for taksterne.

[adresse] godkendelse af ansøgning om
kommunegaranti er betinget af, at nødvendige administrative tilladelser,
dispensationer mv. er opfyldt og på plads.

**ØKONOMI**

[adresse] påtager sig en garantiforpligtelse for en
byggekredit og efterfølgende optagelse af et lån til indfrielse af
byggekreditten på 5,0 mio. kr.

Hvis ansøgningen imødekommes, skal Favrskov Kommune
deponere 5,0 mio. kr. Der søges derfor om anlægsbevilling med tilhørende
rådighedsbeløb på 5,0 mio. kr. finansieret af kassen.

Der er i 2018 og 2019 ikke budgetteret med optagelse af lån
til finansiering af skattefinansierede anlægsudgifter. Såfremt der ved
regnskabsafslutningen er afholdt anlægsudgifter, hvortil der er automatisk
låneadgang, kan der ske en tilsvarende modregning i de deponerede midler.

[adresse] har indhentet tilbud fra KommuneKredit
på finansieringen. Der ønskes optaget en byggekredit i KommuneKredit med
variabel rente. Renten udgjorde på tidspunktet for tilbuddet 0,05 % p.a.

Ved den endelige finansiering efter anlægsarbejdets
afslutning ønskes der optaget et lån med fast rente og med en løbetid på 20 år.
Renten udgjorde på tidspunktet for tilbuddet 1,46 % p.a.

En årlig garantiprovision på 0,40 % af restgælden på lånet
vil det første år medføre en indtægt til Favrskov Kommune på ca. 20.000 kr.
Indtægten vil falde i takt med, at Laurbjerg Vandværk afdrager på lånet.

**INDSTILLING**

Direktøren for Job og Økonomi indstiller
til Byrådet:

1. At ansøgningen fra [adresse]. godkendes,
idet Favrskov Kommune stiller kommunegaranti for en byggekredit på 5,0 mio. kr.
optaget i KommuneKredit.

2. At ansøgningen om kommunegaranti til konvertering af byggekreditten til
et 20-årigt lån på 5,0 mio. kr. med fast rente optaget i KommuneKredit
godkendes.

3. At kommunegarantien er betinget af, at nødvendige tilladelser,
dispensationer mv. er på plads.

4. At der opkræves en årlig garantiprovision på 0,4 % af restgælden ultimo
regnskabsåret på den endelige finansiering.

5. At den
årlige garantiprovision vedrørende lånet nedsættes, hvis en kommende afklaring
af lovgrundlaget giver mulighed for at opkræve en lavere provision.

6. At et
rådighedsbeløb med tilhørende anlægsbevilling på 5,0 mio. kr. godkendes.

7. At rådighedsbeløbet
finansieres af kassen.

**BESLUTNING**

***Økonomiudvalget, 23. oktober 2018:***

Fraværende:Ingen

Indstilles godkendt.

**Bilag**

|  |  |
| --- | --- |
| Ansøgning om kommunegaranti fra Laubjerg Vandværk A.m.b.a. | 710-2018-84387 |